ARTELE MARŢIALE 
MODERNE 


ALEXANDRU UNGUREANU 


— ROI (Salutaţi)! striga arbitrul de margine cu voce ascuţită. 


Cîmpul de protecţie ai spectatorilor se vede ca o perdea albăstruie. Mă 
ridic de la locul meu şi mă îndrept către mijlocul shiai-jo-ului (spaţiul de 
luptă). Îmi verific sumar ţinuta chimonoului. Marele Maestru se uită la 
mine calm. O uşoară senzaţie de căldură mă cuprinde la baza nasului şi îmi 
dau seama că asupra acestui punct se concentrează privirea sa. Încep să mă 
enervez cînd fenomenul se amplifică. „Asta n-are voie să o facă! gîndesc. 
Mă crede un începător care se va speria din atîta lucru?! De fapt, este o 
gravă jignire la adresa mea. Ar trebui să ştie că pot face la fel, ba chiar mai 
bine!”. Inspir adînc, abdominal, şi mă liniştesc. ÎI salut pe Marele Maestru 
printr-o aplecare în faţa a trunchiului. Îmi răspunde, fără să aibă însă 
amplitudinea gestului meu, şi prin asta mă jigneşte din nou. Mă controlez 
asupra unei aluniţe minuscule pe care o are între sprîncene şi îmi imaginez 
un ac incandescent atingînd locul. Marele Maestru tresare puternic. Pentru 
o clipă, s-a putut zări un abur uşor degajîndu-se din aluniţă. „Sîntem chit!”, 

îmi spun plin de satisfacţie, dar, în acelaşi timp, nu pot să nu-l admir pentru 

perfecta stăpînire de sine. O singură lacrimă de durere îi scapă de sub 
control şi se tîrăşte pe obrazul sau palid pînă se pierde printre firele albe 
din barbă. 

— Hajime (Începeţi)! anunţă arbitrul de margini. 

Ne îndreptăm amîndoi către videoplastor. Publicul a tăcut. Mă aşez în 
fotoliul din dreapta şi las aspiranţii să-mi adune părul în smocuri, pentru a 
face loc electrozilor de iridiu. Cînd operaţia este gata, unul dintre ei apasă 
pe buton. O clipă doar am senzaţia că stau spate în spate cu mine şi că pot 
vedea acea parte din sala care se află înapoia mea, pe urmă totul revine la 
normal. De acum înainte, timp de o jumătate de oră, posed o videoplasmă 
ce mă copiază perfect. Videoplasma mea şi cea a Marelui Maestru se ridică 
şi salută publicul care izbucneşte în urale prelungi. Un grup destul de 
numeros de suporteri îmi scandează numele. 

Videoplasmele se instalează în centrul shiai jo-ului, la o distanță de 
aproximativ patru metri una de alta. Arbitrul face semn copiei mele să se 
dea cu o jumătate de pas înapoi. Se mai consuma trei secunde cu salutul, 
apoi aspiranţii înmînează fiecărui luptător cîte un flash-stick. 

— Hajime! 

Neatent o clipă, nu-mi dau scama care arbitru a pronunţat începerea 
luptei propriu-zise. După regulament însă nu poate fi decît arbitrul de 
luptă. 


x 


„Flash-stick-ul este o țeavă de oțel care are la unul din capete un bec 
erlogen de mare putere. Becul erlogen, după cum se ştie, în momentul 
alimentării sale cu energie electrică dă o lumină foarte puternică. În dreptul 
becului se găsesc fante prin care lumina iese afară. Restul țevii este umplut 
cu acumulatori de mici dimensiuni, iar la celălalt capăt al ei se află un 
întrerupător. Tehnica luptei cu flash-stick-ul a fost întîlnită prima oară pe 
planeta Olma de către o expediție zirtobiană. Membrii ei au fost plăcut 
impresionați de spectaculozitatea şi eficacitatea întrebuințării acestei arme. 
În consecință, au studiat-o şi răspîndit-o ulterior în toată galaxia. Pe 
Pămînt, se pare că primele înfruntări de acest gen au fost semnalare în 
urmă cu cincizeci de ani. Relativ recent, s-a ajuns la concluzia că becul 
erlogen este singurul în măsură să producă orbirea parțială, în spectrul 
vizibil, a unui adversar, de la distanța de 5-6 metri (avînd, bineînţeles, şi 
dimensiuni reduse)”. 

Fragment din „REN-DO — Arta luptei cu flash-stick-ul” 
2) 


Videoplasma Marelui Maestru este Tori (atacantul), iar Uke (atacatul) 
sînt eu. Tori stă cu stick-ul rezemat de podeaua sălii şi se concentrează. 
Uke este aşezat cu profilul stîng spre el şi ţine ochii închişi. În momentul 
declanşării flash-ului, dacă nu ar face aşa, ar putea orbi temporar. Cîteva 
fracțiuni de secundă sînt însă suficiente pentru a primi o lovitură mortală 
de stick. Tori începe să descrie o serie de mimări laterale, cu paşi foarte 
uşori. Dacă celălalt nu are auzul îndeajuns de sensibil sau este furat de 
rumoarea sălii, lupta se va termina rapid. Uke clipeşte scurt şi îşi dă seama 
de manevră. Cu mîna dreaptă aşază stick-ul deasupra capului pentru a para 
o lovitură din spate, declanşează flash-ul şi face un salt înainte, întorcîn- 
du-se. Declanşarea primului fulger produce întunecarea comandată a cîm- 
pului de protecţie pentru spectatori. Din tribune, cei ce privesc au brusc 
impresia că peste shiai-jo s-a lăsat noaptea. Kiai-ul (strigătul) lansat de 
Tori mă descumpăneşte. Este aşa-numitul „kiai rotund”, o undă sonoră care 
încercuieşte adversarul şi, pentru cîteva clipe, acesta nu mai poate localiza 
direcţia inițială de pornire. Ar fi trebuit să mă aştept ca Marele Maestru să 
cunoască această tehnică şi să fac antrenamente pentru a mă obişnui cu ea, 
însă vechii maeştri n-au vrut să mă ajute. Oare Uke va pierde din această 
cauză? 

Tori fandează în gol, căci Uke s-a retras lateral. Stă cu ochii închişi, 
declanşînd flash-ul din două în două secunde. Lumina fulgerului este atît 
de puternică încît poate vedea silueta lui Tori chiar ţinînd pleoapele 
coborite. Tori atacă direct. 
Flash-urile celor doi sclipesc 
alternativ. Din cauza, iuţelii 
mişcărilor, becurile erlogene 
par nişte mici sfere incandes- 
cente ce se rotesc furioase 
una în jurul alteia. Uke, atins 
uşor la umărul drept, se 
dezechilibrează. Cade, dar 
imediat se răsuceşte şi sare 
din nou în picioare. Pe locul 
unde fusese cu o secundă 
înainte, stick-ul lui Tori 
lovise nimicitor. Derutată de 

eşec, videoplasma Marelui Maestru se depărtează de Uke cu „paşi 
acoperiţi” şi ia poziţia de aşteptare. Uke, întors cu profilul spre el, aşteaptă, 
de asemenea. 


Privesc această luptă avînd sentimentul straniu că videoplasma, care mă 
copiază pînă în cele mai mici amănunte, este mai bună decît mine. Mă 
întreb dacă eu, cel care a generat-o, aflîndu-mă într-adevăr în shiai-jo, m-aş 
ridica la nivelul tehnicilor ei. Am stat de vorbă cu mulți luptători şi se pare 
că această senzaţie este rar întâlnită. În general, impresia pe care o ai despre 
propria ta videoplasma este proastă. Eşti tentat să găseşti copiei tot felul de 
imperfecţiuni. Să fie oare reflexul unui orgoliu pe care încă nu mi l-am 
descoperit? 


Acum Uke atacă. Stick-ul său trece prin garda lui Tori şi îl izbeşte în 
abdomen. Tori nu-şi poate stăpîni strigătul de durere şi se apleacă în faţă. 
Flash-ul său izbucneşte continuu din cauză că mîna strînge crispată între- 
rupătorul. Becul erlogen, suprasolicitat, explodează, pîrlindu-i sprîncenele. 
O clipă mai tîrziu, stick-ul lui Uke despică printr-o lovitură directă craniul 
lui Tori, care se prăbuşeşte cu fruntea spre podea: Practic, nu se vede nici o 
rană, dar este clar că se află într-o stare de inconştienţă ce nu-i va permite 
să reia lupta pînă la scurgerea timpului de dezintegrare. Este posibil, de 
asemenea, ca lovitura să fi fost instantaneu mortală. Uke a luat poziţia de 
apărare, în aşteptarea Hantei-ului (decizia arbitrului). Aceasta se aude tare 
în difuzoarele sălii: 

— Sore-Made, Jeamiwake (Lupta s-a sfîrşit, învins prin accidentare)! 

Publicul izbucneşte în urale delirante. Sînt atît de fericit încît uit de 
cuplarea la videoplastor, printr-un mănunchi de fire, şi sar din fotoliu, 
repezindu-mă spre Uke. Norocul meu e că unul din aspiranţi a sesizat 
gestul şi, cu un reflex formidabil, a smuls mufa, altfel probabil că epiderma 
capului mi-ar fi fost grav jupuită de către mulţimea de electrozi. Uke, 
videoplasma mea, mă priveşte cu braţele deschise. Sunetul puternic al 
sirenei restabileşte ordinea pentru ritualul de încheiere. Îmi controlez ţinuta 
şi-l salut pe Marele Maestru, apoi pe Uke. Cu glas tremurat, rostesc 
formula consacrată: 


— Cu fiecare adversar învins, 
gloria mea creşte! Toată gloria 
mea vine de la tine şi-ţi mulţu- 
mesc! Viaţa mea şi a ta le închi- 
năm Artelor Marţiale! 

Este rîndul Marelui Maestru. 
Nu pare deloc afectat de înfrîn- 
gerea videoplasmei. Mă gîndesc 
la faptul că, probabil, timpul şi 
experienţa de luptă nenumăratele 
întreceri îți taie punţile afective 
cu propriile copii. 

— Cu fiecare adversar ce mă 
învinge, gloria mea rămîne neştir- 
bită! Nu m-ai făcut de ruşine şi-ţi 
mulțumesc! Viaţa mea şi a ta le 
închinăm Artelor Marţiale! 

Părăsesc shiai-jo-ul împreună cu videoplasma mea. Mai are cinci minute 
pînă ce se va dezintegra şi vreau să profit de ele pentru a culege impresii 
directe despre luptă. 

În vestiar este linişte. Evit să aprind lumina. Mai am doar patru minute 
la dispoziţie. Nerăbdător, intru fără înconjur în subiect: 

— Spune mi, ce ai simţit cînd Marele Maestru a folosit „kiai-ul 
rotund”? 

— Stînd aşa, cu ochii închişi, am avut impresia că strigă învîrtindu-se în 
jurul meu cu o viteză fantastică. 

— De unde ai ştiut cînd va lovi? 

— N-am ştiut. Ceva între nimereală şi intuiție. Am avut noroc, asta-i! 

Mă blochez. „Am avut noroc, asta-i!” Deci fără noroc învingea Marele 
Maestru. „Dar dacă n-avea noroc?” Îmi muşc buzele şi sînt aproape gata 
să-mi dea lacrimile. „La ce bun o viaţă de antrenamente? Nu voi fi 
niciodată Maestru în Artele Marţiale Moderne!” 

— Crezi că am vreo şansă în continuare? reuşesc să articulez. 

— Nu ştiu! Are o iuţeală fantastică! Tu nu pierzi nimic încercînd, ci 
doar noi, videoplasmele! 


— Cum e să fii copie? 

— Nu simţi nimic deosebit! De fapt, nici nu am avut timp să mă gîndesc 
la asta. Am luptat pentru a trăi aceste minute alături de tine. Pot să-ţi spun 
ceva? 

— Dă-i drumul! 

— Aş fi vrut să nu te fi despărțit niciodată de EA. N-a avut nici un sens! 

— Deci o ştii şi pe asta?! 

— Fireşte, ştiu tot ceea ce şti şi tu! Şi am o experienţă de o luptă în plus! 

— ŞI ce ai cîştiga dacă EA ar fi aici? 

— Poate că aş refuza să mă mai dezintegrez. Sau poate m-aş bucura că 
totul are un sens! 

— Ce sens! 

— S-ar putea să nu realizezi: noi, astea, videoplasmele, existăm pentru 
ca tu să nu rişti! Acum, ţie îţi e, de fapt, totuna: înfrînt sau învingător, mort 
sau viu... Pentru cine, pentru ce? Ai putea să intri în shiai-jo chiar tu! Ori- 
cum, gloria îți rămîne neştirbită! Mai gîndeşte-te!... Şi acum, fii drăguţ, 
dă-mi o ţigară! 

— Ştii, că nu fumez decît foarte rar, ca să-mi menţin condiţia fizică! E 
foarte curios că tu simţi nevoia. 

— Da, dar nu mai e necesar să fac la fel. În orice caz, — şi surîse — nu 
mai are nici o importantă, în patruzeci de secunde s-a terminat! Haide, 
scoate-le, ştiu că le ţii în buzunarul secret al hainei! 

Le scot şi îi aprind una. Trage un fum, în timp ce eu îl privesc şi mă 
gîndesc că s-ar fi putut să mă aflu eu în locul lui. Expiră fumul şi în aceeaşi 
clipă se dezintegrează. Țigara cade pe podea, îi văd vîrful licărind slab. Mă 
aplec şi o ridic. Ezit îndelung şi trag un fum. Ducă-se naibii antrenamen- 
tele! Ies din vestiar trîntind uşa. Asta a fost totul. Mult dialog, întuneric, 
cîteva impresii. Atît de uşor poate dispare o videoplasmă care mă copiază 
pînă la ultima celulă? Şi atunci eu? De fapt, mare diferenţă nu e. Dacă aş 
intra în shiai-jo, n-ar fi nici una. Ideea asta mă face să mă opresc din mers. 
Aşa e! Diferenţa dintre mine şi Uke se vede doar dacă sîntem învingători. 
El nu poate supravieţui succesului. lar eu pot. Dacă aş fi învins printr-un 
chi-mei (lovitură mortală), originalul s-ar întîlni cu acelaşi întuneric. Asta-i 
tot! De ce sînt originalul şi nu copia? 


„Tirapa este un ansamblu de ţevi (de obicei şaisprezece), triplu sau 
dublu articulate între ele prin intermediul unor arcuri de oţel. Pentru a fi 
folosită ca armă, tirapa se strînge într-un mănunchi compact printr-o miş- 
care complexă de scuturare a mîinii. Aruncată într-un anume fel către 
adversar, tirapa se desface cu o viteză fantastică, la distanţa de aproximativ 
un metru în faţa obiectivului vizat. Una sau mai multe părți ale tirapei ating 
ținta într-un mod absolut imprevizibil. Din cîte se cunoaşte, în cele aproape 
două secole şi jumătate de folosire a acestei arme, nici un Maestru pămîn- 
tean nu a reuşit să controleze mişcările tirapei. Amintim că extremităţile ei 
pot atinge viteze de ordinul a 800 km pe oră, provocînd bangul sonor. 
Miînuirea tirapei este de obicei precedată de alte tehnici de luptă.” 

„Manualul Artelor Marţiale Moderne” 


* 


— Hajime! striga arbitrul de luptă. 

Înfruntarea cu tirapa va fi precedată de un duel cu pistoalele. Este foarte 
spectaculos şi, de fapt, în Tirapa-DO (arta luptei cu tirapa), slujeşte drept 
metodă de antrenament, cu ajutorul unor automate special concepute. În 
mîna stîngă, luptătorii țin un mic scut de oțel, cu diametrul de 25 de centi- 
metri, iar în mîna dreaptă un revolver cu 12 gloanțe. Trebuie să tragi în 
adversar cu o cadență de un glonț la 20 de secunde şi să te aperi în acelaşi 
timp de gloanțele lui. Scutul trebuie plasat perfect perpendicular pe traiec- 
toria plumbului, altfel există mari şanse să ricoşeze, provocînd răni care 
pot fi mortale. 

Tori începe să tragă. Aparent, nici el, nici Uke nu se silesc prea mult să 
ochească şi par a-şi plimba micile scuturi prin faţa corpurilor proprii ca pe 
nişte oglinzi în care caută să se observe. După fiecare împuşcătură se audă 
însă sunetul metalic al scuturilor vibrînd, ceea ce înseamnă că glontele nu a 
muşcat din carne, ci din oţel. 

— Mate (Opriţi)! anunţă arbitrul, sesizînd golirea încărcătoarelor. 
Hiki-wake (egalitate)! 

Publicul aplaudă îndelung. Puţini sînt însă aceia care îşi dau seama că a 
te feri de o tirapă este ca şi cum ai vrea să scapi de tirul a vreo 12 
revolvere. 


Aspiranţii înmînează ambilor luptători cîte o tirapă. 

— Hajime! 

Uke şi Tori încep să facă mişcări laterale unul în faţa celuilalt şi să-şi 
scuture tirapele. Ciocnirea segmentelor metalice ale armelor se desfăşoară 
în contratimp, iar accentul ritmului astfel creat se mută de la unul la altul 
destul de repede. Tori îşi aruncă tirapa în sus şi lansează kiai-ul rotund. 
Cînd arma se află din nou în mîna sa, este strînsă în mănunchi, gata de a fi 
azvîrlită spre ţintă. Publicul aplauda această execuţie tehnică de înaltă 
virtuozitate. Sînt silit să recunosc în sinea mea ca tipul e bun, e foarte bun. 
Videoplasma Marelui Maestru se angajează într-o suită de mişcări denu- 
mite „Baletul Hipnotic”. Aşa cum arată şi numele, această coregrafie are 
scopul de a hipnotiza adversarul sau măcar de a-l aduce într-o stare de 
relaxare, ce-i va încetini reflexele în momentul culminant al luptei. 

— Mate! cere arbitrul de luptă, 

Ținuta lui Tori nu este regulamentară. Acesta îşi aranjează chimonoul 
cu gesturi nervoase, iritat că a fost întrerupt într-un moment dificil de exe- 
cuţie tehnică. 

— Joshi (Continuaţi)! 

Tori reia „Baletul Hipnotic”. Îmi place să cred că întreruperea l-a făcut 
pe Uke mai rezistent la efectul său. Îi aud tirapa strîngîndu-se în mănunchi 
cu un sunet sec. Şi totuşi sînt îngrijorat de faptul că priveşte parcă prea fix, 
mereu puţin în dreapta lui Tori, ca şi cum acolo s-ar mai afla un duşman 
invizibil. Un fior rece mă străbate. Uke a început „să cadă în mişcări”, cum 
spun în argoul lor luptătorii cu tirapa. Asta înseamnă că încet, încet înfiripă 
aceleași gesturi ca şi Tori. Este primul semn al căderii în transă. În mod 
normal, ar trebui să încerce o coregrafie cu totul diferită de cea a adversa- 
rului, pentru a induce acelaşi efect în videoplasma Marelui Maestru. 
Publicul realizează ce se întîmplă şi în sală se iscă o rumoare. Se stinge 
imediat, atenuată de cîmpul de protecţie, pentru că lupta nu trebuie influen- 
tată de alte zgomote decît cele produse de combatanți. Îmi muşc buzele ca 
să nu strig. În felul acesta l-aş scoate pe Uke din începutul de transă 
hipnotică, dar aş fi dezonorat pe viaţă de actul respectiv şi nici o Academie 
de Arte Marţiale nu m-ar mai primi în rîndurile ei. Mă silesc să tac şi sînt 
surprins să constat că am faţă de Uke un sentiment cu totul diferit de cel 
din timpul luptei cu flash-stick-ul. Sînt aproape sigur că eu, dacă m-aş afla 
angajat direct în confruntare, nu aş cădea în mişcările adversarului. 

Aud videoplasma Marelui Maestru strigînd cîntat spre Uke: 

— Ayame (Opreşte)! 

Uke încremeneşte, iar mie îmi dau lacrimile. „Gata, s-a sfirşit, anul 
acesta nu voi mai ajunge Maestru! Totul s-a sfîrşit! Acum Tori îşi va bate 
joc de Uke mai rău ca de ultimul începător “ 

— Vino spre mine! cheamă Tori cîntat, şi Uke îl ascultă cuminte ca o 
păsărică ademenită de un şarpe veninos. Se opreşte atunci cînd Tori îi 
spune blînd: 

— Stai! Eşti un cîine cu trei picioare! Ia arată-mi, cum merge un cîine 
cu trei picioare? 

Uke îşi îndoaie genunchii, se sprijină cu o mînă de podea şi îşi zvîrle 
capul pe spate. În cealaltă mînă ţine încă strânsă tirapa. În sală se aud rîsete. 
— Aşa, bravo! Ei, dacă eşti cîine şi nu luptător, latră un pic! Hai, latră! 

— Ham, ham! face Uke. 

Strîng pumnii şi unghiile îmi intră în carne. „Ah, Mare Maestru, ce laş, 
ce coiot de şacal eşti! Nu-ţi ajunge că eşti învingător în această luptă, vrei 
să batjocoreşti, să umileşti, să te răzbuni pentru înfrîngerea precedentă, sau 
poate pentru că n-am vrut să vin niciodată la seminariile tale! Îţi jur că 
n-am să ţi-o iert niciodată!” 

— Ham, ham, ham! continuă să latre Uke şi să înainteze şchiopătînd. 
Tori nu îndrăzneşte încă să-i comande, abandonarea tirapei, de teamă că 
cenzura conştientului este prea puternică, dar presimt că o face în curînd. 

— EI, gata cu lătratul! Acum eşti o broască! Cum sare broasca, ştii? 

Uke începe să ţopăie, adunînd şi destinzînd genunchii sub el. 

— Haide, viitorule Maestru, să auzim orăcăitul tău de broască rîioasă! 

— Oac, oac! face ascultător Uke. 

Mă uit la faţa arbitrului de luptă şi văd expresia nemulțumirii sale. Ca 
vechi luptător, îşi dă scama că e cumplit ce se întîmplă şi, dacă ar putea, ar 
întrerupe aceasta scenă dezgustătoare, însă regulamentul nu-i permite. În 
schimb, bestia de arbitru de margine schimbă cîteva vorbe cu Marele 
Maestru şi izbucnește în rîs. Se amuză, ticălosul! Ah, de ce nu sînteţi voi 
nişte broaşte rîioase adevărate, să vă zdrobesc sub talpa piciorului şi să 
acopăr cu sîngele şi carnea voastră podeaua shiai-jo-ului?! 

— Gata, destul! comandă Ton. Tiîrăşte-te în genunchi pînă la picioarele 
mele! 

S-a terminat! Îmi vine să urlu de necaz. În cîteva clipe, Uke va preda 
tirapa în mîna lui Tori. Ce copie proasta! Pe undeva, sînt sigur că video- 
plastorul a comis o gravă greşeală. Mie, originalului, nu mi s-ar fi putut 
niciodată întîmpla aşa ceva. Uke îngenunchează şi se tîrăşte aşa spre Tori. 
Cînd ajunge la doi metri de el, acesta îi spune: 

— Eşti un prea bun luptător ca să mai ai nevoie de tirapă! Dă-mi-o mie! 

Publicul înlemneşte. Încet, infinit de încet, Uke, cu privirile plecate, 
ridică braţul drept întinzînd tirapa, spre Tori. Apoi, brusc, răsună kiai-ul 
său înspăimîntător, dînd drumul armei să se destindă. Pocnetul ei apocalip- 
tic acoperă pîrîitul oaselor sfărîmate. Videoplasma Marelui Maestru, 
încremenită, nu a schiţat nici cel mai mic gest de apărare. Tirapa cade pe 
podea cu zăngănit de arcuri, dar Tori mai rezistă în picioare. Se scurge o 
clipă şi iată-l că se prăbuşeşte dezarticulat, aşa cum încă nu am văzut 
vreodată. Probabil că nici un oscior nu a rămas întreg. Cade fără să țipe, 
fără să se împotrivească, capul îi bufneşte oribil la contactul cu podeaua. 
Toată lumea a rămas încremenită, surprinsă de întorsătura neaşteptată pe 
care a luat-o lupta. Apoi vuietul sălii izbucneşte spontan. Este un delir de 
neimaginat! Eu însumi nu-mi pot stăpîni un urlet de satisfacție, îmi smulg 
electrozii de iridiu de pe cap şi mă reped către Uke, care a rămas în 
genunchi. 

— Sere-Made, Jdamiwake! pronunţă arbitrul de margine decizia, dar 
cine mai stă să-l asculte?! Este o victorie fără precedent în istoria Artelor 
Marţiale Moderne. ÎI îmbrăţişez prelung pe Uke şi mă uit la ceas. Încă zece 
minute mai putem sorbi împreună licoarea îmbătătoare a victoriei. ÎL trag 
spre marginea shiai-jo-ului, lîngă videoplastor. Este în continuare absent, 
poate că încă nu şi-a revenit din încordarea luptei. Distrat, apucă în joacă 
pistolul folosit înainte de înfruntarea cu tirapa şi, parcă într-o doară, intro- 


10 


duce în el un încărcător. Îşi întoarce privirea spre mine. 

— Aşa-i că nici tu n-ai crezut? întrebă cu glas obosit, ca şi cum ar fi 
ştiut răspunsul dinainte. 

Dau din cap afirmativ, şi brusc realizez că mie nu mi-ar fi trecut nicio- 
dată prin cap un asemenea şiretlic. 

— Ei bine, tot ce se va întîmpla este din cauză că ţie îţi lipseşte senzaţia 
luptei adevărate şi pentru că EA nu se află aici! 

Tac fiindcă nu înţeleg nimic. El se răsuceşte pe călcîie şi strigă: 

— Hei, Mare Maestru! 

Marele Maestru se află lîngă trupul neînsuflețit al videoplasmei sale şi îi 
examinează rănile. Se aude strigat şi ridică mirat capul, nedumerit dacă 
l-am interpelat eu sau copia mea, sau poate chiar face confuzie între noi, 
căci, în fond sîntem identici. 

— Mare Maestru, eşti un cîine şi o broască rîioasă! 

Aud zgomotul piedicii trase şi trei pocnete seci înfigîndu-se în fruntea 
adevăratului meu adversar. La început, nimeni nu înţelege ce se petrece. 
Am un reflex ciudat şi izbesc cu piciorul în abdomenul propriei mele video- 
plasme, apoi îi smulg revolverul şi vreau să ţintesc, dar mă opresc văzîn- 
du-l că nu se apără. Se lasă o tăcere grea. Mă priveşte trist. 

— Nenorocitule! exclam. Îţi dai seama ce-ai făcut? 

Doi aspiranţi ţişnesc din spatele lui şi îl imobilizează. 

— Să nu mă condamni! Am trăit o luptă în plus faţă de tine şi aş fi avut 
dreptul ca EA să se afle aici! 

Arunc revolverul la întîm- 
plare şi ţip sfişietor: 

— Iertare, înţelepţi arbitri, 
videoplastorul a fost defect! 
Eu nu aş face aşa ceva nicio- 
dată! Nu lăsaţi ruşinea să aco- 
pere numele meu! Viaţa mea 
o închin Artelor Marţiale Mo- 
derne, iar viaţa lui să piară în 
neant! 

— Existenţa videoplasmei 
va fi prelungită pentru a se 
verifica dacă nu s-a strecurat 
o eroare de copiere. Părerea 
noastră însă este că ai încălcat 

Prima Lege Marțială: Să nu urăşti niciodată pe cel care acceptă să se 
înfrunte cu tine, chiar dacă el te disprețuiește! Marele Maestru era deasupra 
patimilor luptei, iar dacă ţi s-a părut a fi cu totul altfel, să ştii că aceasta era 
una dintre Probele Marţiale Secrete. În subconştientul tău tulbure ai urât şi 
disprețuit, iar dovada stă acum rece la picioarele noastre. În Marele 
Maestru, Artele Marţiale Moderne au pierdut un excepțional talent, un om 
înzestrat cu o experiență de luptă cum nimeni nu mai are pe planeta 
noastră! 

Arbitrul de luptă face un gest de lehamite cu mîna şi adaugă: 

— Îi cunoşti pedeapsa! 


Roi! comandă arbitrul de margine, şi mă înclin să salut cele patru 
videoplasme aidoma mie. Patru chipuri identice mă privesc, ca şi cum m-aş 
afla în faţa unei oglinzi multiple. Stăm aşezaţi pe marginea unui cerc 
imaginar cu raza de zece metri şi încă nu s-ar putea spune că mă voi lupta 
eu singur contra celorlalţi. Poate că va fi o luptă colectivă, toți împotriva 
tuturor. Poate că videoplasmele, copiate celulă cu celulă după alcătuirea 
mea, vor refuza să combată şi vor scanda la unison: „„Maitta (mă predau)!” 
Le-aş convinge, dacă aş şti că ele sînt copii, iar eu originalul. Sau poate că 
nu e aşa. Mă uit în ochii lor. Nu văd decît propria mea faţă împietrită şi le 
citesc în priviri dorinţa de a învinge, de a fi Maestru, pentru care am sacri- 
ficat totul pînă acum, chiar şi pe EA. 

„La ce bun?” mă întreb, şi simt în sfîrşit ceea ce a vrut să spună prima 
mea videoplasmă de astăzi. Orice trebuie să aibă un sens. „Dacă prin 
absurd — îmi spun — voi scăpa din această înfruntare, o voi căuta!” Infima 
undă de speranţă mă umple la fel cum lava inundă coşul unui vulcan. 

Şi totuşi, nu pot să strivesc ecoul unui ultim gînd: „Şi dacă originalul nu 
se află printre noi?...” 

— Hajime! 

